Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του παραρτήματος Χ (Οπτικοακουστικές υπηρεσίες) της συμφωνίας για τον ΕΟΧ - Σχέδιο της Κοινής Θέσης της Κοινότητας -

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το παράρτημα Χ (Οπτικοακουστικές υπηρεσίες) της συμφωνίας ΕΟΧ περιλαμβάνει την ακόλουθη προσαρμογή της οδηγίας 89/552/EΟΚ του Συμβουλίου, της 3ης Οκτωβρίου 1989, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων:

«Στο άρθρο 15 της οδηγίας προστίθενται τα ακόλουθα:

"Τα κράτη της ΕΖΕΣ είναι ελεύθερα να υποχρεώνουν τις εταιρείες καλωδιακής διανομής που λειτουργούν στο έδαφός τους να δημιουργούν παρεμβολές ή να παρεμποδίζουν καθ'οιονδήποτε άλλο τρόπο τη μετάδοση διαφημίσεων αλκοολούχων ποτών. Οι συγκεκριμένες παρεμβολές δεν πρέπει να έχουν ως αποτέλεσμα τον περιορισμό της αναμετάδοσης του τηλεοπτικού προγράμματος, εκτός από τις διαφημίσεις αλκοολούχων ποτών. Τα συμβαλλόμενα μέρη επανεξετάζουν από κοινού την εξαίρεση αυτή το 1995."»

2. Η υφιστάμενη προσαρμογή δεν δημιουργεί πραγματική υποχρέωση όσον αφορά την παραίτηση από το δικαίωμα παρεμπόδισης των διαφημίσεων. Κατά τη διάρκεια της επανεξέτασης συμφωνήθηκε ότι θα πρέπει να επιτευχθεί ο μεγαλύτερος κατά το δυνατόν βαθμός ομοιογένειας χωρίς να διακυβευθεί η πολιτική των κρατών ΕΖΕΣ-ΕΟΧ σχετικά με τα αλκοολούχα ποτά. Ως εκ τούτου, η παρέκκλιση επανεξετάσθηκε ώστε να καλύπτει μόνον τις εκπομπές που απευθύνονται κυρίως στα κράτη ΕΖΕΣ-ΕΟΧ.

3. H Μεικτή Επιτροπή του ΕΟΧ πρέπει, συνεπώς, να εγκρίνει τη συνημμένη απόφαση για τροποποίηση του παραρτήματος X της συμφωνίας ΕΟΧ.

4. Κατά την έννοια του άρθρου 1 παράγραφος 3 στοιχείο β) του κανονισμού (ΕΚ) 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις που επεκτείνουν την κοινοτική νομοθεσία με την εισαγωγή σημαντικών τροποποιήσεων.

5. Ως εκ τούτου, το Συμβούλιο καλείται να εγκρίνει το συνημμένο σχέδιο θέσης της Κοινότητας για έκδοση ως απόφαση της Μεικτής Επιτροπής του ΕΟΧ.

Σχέδιο

ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

για την τροποποίηση του παραρτήματος Χ (Οπτικοακουστικές υπηρεσίες) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως το άρθρο 98,

Εκτιμώντας τα εξής:

(1) Μετά την επανεξέταση που πραγματοποίησε η Μεικτή Επιτροπή σύμφωνα με την προσαρμογή (β) της οδηγίας 89/552/EΟΚ του παραρτήματος Χ της συμφωνίας, συνήχθη το συμπέρασμα ότι η προβλεπόμενη παρέκκλιση πρέπει να παραταθεί με πιο περιορισμένο πεδίο εφαρμογής·

(2) Τα συμβαλλόμενα μέρη θα προβούν σε νέα επανεξέταση το 2003,

ΑΠΟΦΑΣΙΖΕΙ:

’ρθρο 1

Το περιεχόμενο της προσαρμογής (β) της οδηγίας 89/552/ΕΟΚ του Συμβουλίου, στο παράρτημα Χ της συμφωνίας, αντικαθίσταται από τα εξής:

«Τα κράτη της ΕΖΕΣ είναι ελεύθερα να υποχρεώνουν τις εταιρείες καλωδιακής διανομής που λειτουργούν στο έδαφός τους να δημιουργούν παρεμβολές ή να παρεμποδίζουν καθ'οιονδήποτε άλλο τρόπο τη μετάδοση διαφημίσεων αλκοολούχων ποτών σε τηλεοπτικά προγράμματα που προορίζονται κυρίως για τα κράτη ΕΖΕΣ-ΕΟΧ. Για να καθοριστεί κατά πόσον ένα συγκεκριμένο πρόγραμμα ή διαφήμιση καλύπτεται από την παρούσα προσαρμογή, κρίνεται σκόπιμο να ληφθούν υπόψη, μεταξύ άλλων, οι ακόλουθοι παράγοντες:

- εάν η εκπομπή προορίζεται κυρίως για ένα από τα κράτη ΕΖΕΣ-ΕΟΧ,

- εάν τα αγαθά ή οι υπηρεσίες που διαφημίζονται είναι διαθέσιμα στη χώρα που δέχεται την εκπομπή,

- εάν η γλώσσα της χώρας που δέχεται την εκπομπή χρησιμοποιείται στα προγράμματα ή τις διαφημίσεις,

- εάν οι διαφημίσεις επισημαίνουν ή αναφέρουν σημεία πώλησης στη χώρα που δέχεται την εκπομπή,

- εάν οι τιμές αναφέρονται στο νόμισμα της χώρας που δέχεται την εκπομπή.

Οι παρεμβολές δεν πρέπει να έχουν ως αποτέλεσμα τον περιορισμό της αναμετάδοσης τμημάτων τηλεοπτικών προγραμμάτων, άλλων από τις διαφημίσεις αλκοολούχων ποτών.

Τα συμβαλλόμενα μέρη θα επανεξετάσουν από κοινού την παρούσα παρέκκλιση το 2003.»

’ρθρο 2

Η παρούσα απόφαση τίθεται σε ισχύ την [1η Ιανουαρίου 2000], υπό την προϋπόθεση ότι έχουν πραγματοποιηθεί προς τη Μεικτή Επιτροπή τοθ ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας.

’ρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, ... 2000.

Για τη Μεικτή Επιτροπή του ΕΟΧ

Ο Πρόεδρος F. Barbaso

Οι Γραμματείς της Μεικτής Επιτροπής του ΕΟΧ G. Vik E. Gerner